Ftehim bil-miktub għar-riforma Minħabba f'dan kollu għamilna ftehim bil-miktub, u qiegħdu s-siġill tagħhom fuqu l-kapijiet tagħna, il-Leviti tagħna, u l-qassisin tagħna. Dawk li ffirmawh kienu: Neħemija l-gvernatur, bin Ħakalija, u Sedekija. Xeraja, Għażarija, Ġeremija, Pasħur, Amarija, Malkija, Ħattus, Sebanija, Malluk, Ħarim, Meremot, Għobadija, Danjel, Ginneton, Bàruk, Mesullam, Abija, Mijjamin, Magħżija, Bilgaj u Semajja; dawn kienu l-qassisin. Il-Leviti kienu: Ġożwè bin Ażanija, Binnuwi, wieħed minn ulied Ħenadad, u Kadmijel; ħuthom Sebanija, Ħodija, Kelita, Pelaja, Ħanan, Mika, Reħob, Ħasabija, Żakkur, Serebija, Sebanija, Ħodija, Bani u Beninu. Il-kapijiet tal-poplu kienu: Pargħos, Paħat-mowab, Għelam, Żattu, Bani, Bunni, Għażgad, Bebaj, Adonija, Bigwaj, Għadin, Ater, Ħeżekija, Għażżur, Ħodija, Ħassum, Besaj, Ħarif, Għanatot, Nebaj, Magfigħas, Mesullam, Ħeżir, Meseżabel, Sadok, Gaddugħa, Pelatija, Ħanan, Għananija, Ħosegħa, Ħananija, Ħasub, Ħalloħes, Pilħa, Sobek, Reħum, Ħasabna, Magħxija, Aħija, Ħanan, Għanan, Malluk, Ħarim, u Bagħna. Il-bqija tal-poplu, il-qassisin, il-Leviti, il-purtinara, il-kantanti, u l-ilsiera tat-tempju, kull min kien infired minn nies l-art biex joqgħod għal-Liġi ta' Alla, in-nisa tagħhom u wliedhom, subien u bniet, dawk kollha li kellhom il-ħila jagħrfu u jifhmu, issieħbu ma' ħuthom ogħla minnhom, u ħadu ġurament u ħalfu li jimxu skont il-Liġi li Alla kien ta permezz ta' Mosè, il-qaddej ta' Alla, u li jħarsu u josservaw il-kmandamenti kollha tal-Mulej, Sidna, u d-digrieti u l-preċetti tiegħu. Ħalfu li ma nagħtux il-bniet tagħna lin-nies tal-art biex jiżżewġuhom, u li ma niħdux il-bniet tagħhom għas-subien tagħna. U jekk in-nies tal-art iġibu xi affarijiet jew xi xorta ta' qamħ biex ibigħuhom nhar ta' Sibt, jew f'xi jum ieħor qaddis, ma nixtruhomx mingħandhom. Naħfru wkoll dak li jmissna u dak li għandna nieħdu darba kull seba' snin. Intrabatna wkoll b'Liġi li nagħtu terz ta' xekel fis-sena għas-servizz fit-tempju ta' Alla tagħna; ħobż tal-preżenza għal quddiem il-Mulej, għall-offerta ta' kuljum, għas-sagrifiċċju tal-ħruq li ma kien jaqta' xejn, għas-Sibtijiet, għal jiem il-qamar ġdid, għall-festi, għall-jiem qaddisa, għas-sagrifiċċji tal-purifikazzjoni ta' Iżrael, u għal kull ħaġa oħra li kienet issir fit-tempju ta' Alla tagħna. U tellajna x-xorti, qassisin, Leviti, u poplu, għall-offerta tal-injam li sena wara sena għandha tinġieb fit-tempju ta' Alla tagħna mill-familji ta' missirijietna fi żminijiet fissi biex tiġi maħruqa fuq l-artal tal-Mulej, Alla tagħna, kif inhu miktub fil-Liġi. Intrabatna wkoll li kull sena nġibu l-uċuħ bikrija tar-raba' tagħna u l-frott bikri tas-siġar tagħna fit-tempju tal-Mulej, ukoll l-ewwel ulied ta' wliedna u tal-bhejjem tagħna kif inhu miktub fil-Liġi. Inġibu wkoll fit-tempju ta' Alla tagħna l-ewwel frieħ tal-imrieħel tal-bhejjem kbar u żgħar tagħna għand il-qassisin li jagħtu s-servizz tagħhom fit-tempju ta' Alla tagħna. U l-ewwel għaġna tagħna, l-għotjiet tagħna, il-frott tas-siġar tagħna, u l-inbid u ż-żejt tagħna, inġibuhom lill-qassisin fil-kmamar tat-tempju ta' Alla tagħna. L-għexur tal-art tagħna nagħtuhom lil-Leviti, għax huma l-Leviti li jiġbru l-għexur tal-ibliet tagħna fejn naħdmu aħna. Meta l-Leviti jiġbru l-għexur tagħhom għandu jkun hemm magħhom qassis min-nisel ta' Aron. Il-Leviti, imbagħad, iġibu l-għexur tal-għexur tagħhom fit-tempju ta' Alla tagħna, fl-imħażen tat-teżor, għax hu fil-kmamar tat-tempju li wlied Iżrael u wlied il-Leviti jġibu l-offerti tal-qamħ, tal-inbid, u taż-żejt. Hemm l-oġġetti sagri, u hemm joqogħdu l-qassisin li jagħtu s-servizz tagħhom fit-tempju, il-purtinara u l-kantanti. Aħna ma nitilqux it-tempju ta' Alla tagħna.